La Regidoria d’Educació es reuneix amb els tècnics municipals implicats per a engegar el Pla “Burjassot Ciutat Educadora” el pròxim curs
2025-07-24

Dimecres passat 6 de juliol, la regidora d’Educació de l’Ajuntament de Burjassot, Laura Espinosa, va mantenir una reunió, la primera reunió tècnica i de coordinació, amb els representants dels diferents departaments municipals que s’han implicat en la implantació del Pla “Burjassot, Ciutat Educadora” en el municipi, i que la seua engegada s’iniciarà durant el pròxim curs acadèmic 2016-2017.

Així, en la reunió, a més de la regidora Laura Espinosa, van estar presents els representants de la Policia Local de Burjassot, Espai Dona, l’Oficina de Promoció del Valencià (AVIVA), l’Oficina de Sostenibilitat Local, l’àrea de Joventut de l’Institut Municipal de Cultura i Joventut de Burjassot (IMCJB), els Serveis Socials de l’Ajuntament de Burjassot i el Gabinet Psicopedagògic. La trobada va tenir lloc en el Centre Socioeducatiu Díaz Pintado.

Aquesta primera reunió de treball va servir, en primer lloc, perquè els diferents tècnics municipals informaren a la resta sobre el grau d’acolliment que, en els centres educatius, han tingut els diferents projectes presentats a l’hora d’engegar-los de cara al curs que ve. A partir d’aqueixa informació que aporten els centres educatius sobre l’interés d’implicar-se en els determinats programes que conformen el Pla Burjassot Ciutat Educadora, s’establiran equips i línies per a començar a treballar.

En paraules de Laura Espinosa, “amb aquesta reunió marquem el punt de partida cap al desenvolupament real del Pla Burjassot Ciutat Educadora. Per primera vegada, hem aconseguit establir una col·laboració transversal amb moltes diferents àrees municipals: Joventut, Policia Local des del programa Agent Tutor, Medi Ambient, Dona, etc. amb un objectiu comú que és l’Educació. Hui hem quantificat i analitzat l’acolliment de les diferents propostes en els centres educatius i, també, anem a crear propostes de col·laboració entre diferents departaments les àrees de treball de les quals estiguen relacionades”.